open-index/open-wikipedia-markdown huggingface dataset:
Τσακ Μπέρι

Ο **Τσακ Μπέρι** (*Charles Edward Anderson Berry*, 18 Οκτωβρίου 1926 - 18 Μαρτίου 2017) ήταν Αμερικανός μουσικός του ροκ εντ ρολ και ένας από τους σπουδαιότερους εκπροσώπους του είδους. Έγινε διάσημος για την ικανότητά του στο παίξιμο κιθάρας και κατατάχθηκε από το περιοδικό Rolling Stone στην 6η θέση ανάμεσα στους καλύτερους κιθαρίστες όλων των εποχών, ενώ, από το ίδιο περιοδικό, κατατάχθηκε στην 5η θέση ανάμεσα στους καλύτερους μουσικούς όλων των εποχών. 

## Βιογραφία

Γεννήθηκε στις 18 Οκτωβρίου 1926 στο Σεντ Λούις του Μιζούρι και ήταν το 4ο παιδί της οικογένειάς του, από τα 6 συνολικά. Ο πατέρας του ήταν ιερέας σε εκκλησία Βαπτιστών, ενώ η μητέρα του ήταν διευθύντρια σχολείου. Το 1944, ο Μπέρι συνελήφθη για ληστεία που διέπραξε στο Κάνσας Σίτι. Όταν αποφυλακίστηκε το 1947, στα 21α γενέθλιά του, παντρεύτηκε τη Θαμέτα Σαγκς και απέκτησε μια κόρη μαζί της. Ο Τσακ Μπέρι ξεκίνησε την καριέρα του τραγουδώντας τραγούδια των Νατ Κινγκ Κόουλ και Μάντι Γουώτερς. Τον Μάιο 1955, ο Μπέρι υπέγραψε συμβόλαιο με την Τσες Ρέκορντς. Τον Ιούνιο 1956, ο Μπέρι βγάζει την πρώτη μεγάλη του επιτυχία, το *Roll Over Beethoven*, που φτάνει στο #29 των ΗΠΑ. Αργότερα, βγάζει της μεγαλύτερες επιτυχίες του *School Days*, *Rock and Roll Music*, *Sweet Little Sixteen* και *Johnny B. Goode*. Αργότερα, ο Τσακ Μπέρι μπήκε για 2η φορά στην φυλακή. Κατά τη δεκαετία του 1960, ο Μπέρι βγάζει πολλές επιτυχίες, που δεν σημειώνουν, ωστόσο, τόσο μεγάλη επιτυχία όσο τα προηγούμενα τραγούδια του. Τέλος, το 1986, ο Τσακ Μπέρι εισήχθη στο Rock and Roll Hall of Fame. Ο τρόπος παιξίματός του ενέπνευσε πολλούς καλλιτέχνες, όπως τον Άνγκους Γιανγκ των AC/DC. 

Ο Berry ανακοίνωσε την ημέρα των 90ων γενεθλίων του πως το πρώτο καινούργιο studio album μετά το "Rock It" του 1979 θα κυκλοφορήσει μέσα στο 2017 υπό τον τίτλο "Chuck". Ο πρώτος δίσκος του μετά από 38 χρόνια θα περιλαμβάνει επίσης τα παιδιά του Charles Berry Jr. και Ingrid, ("the Blueberry Band"), στην κιθάρα και τη φυσαρμόνικα, ενώ τα τραγούδια *"θα καλύπτουν το φάσμα από σκληρό rock μέχρι πιο soul χρονοκάψουλες του έργου του*" και θα είναι αφιερωμένος στην επί 68 χρόνια σύζυγο του, Themetta Berry.

### Θάνατος
Η Αστυνομία της Κομητείας Σαιντ Τσαρλς του Μιζούρι κλήθηκε στο σπίτι του Berry την 18η Μαρτίου 2017, όπου ήταν αναίσθητος. Ο θάνατος του ανακοινώθηκε την ίδια ημέρα. Ήταν 90 ετών.
## Παραπομπές


Κατηγορία:Αμερικανοί κιθαρίστες
Κατηγορία:Βραβευμένοι με Grammy
Κατηγορία:Αμερικανοί τραγουδιστές
Κατηγορία:Αμερικανοί συνθέτες
Σωτήρος Σαρατσόπουλος

Ο **Σωτήρος Σαρακτσόπουλος** ήταν αγωνιστής του αγώνα του 1821.

Η καταγωγή του ήταν από την επαρχία Τριπολιτσάς. Οι ικανότητές του τον έκαναν αγαπητό στους στρατιώτες, οι οποίοι τον ήθελαν για αρχηγό. Πολεμούσε πάντα με γενναιότητα στις μάχες. Πολέμησε μαζί με τους συμπατριώτες του κυρίως στις μάχες του Δράμαλη.

## Αναφορές


Κατηγορία:Αγωνιστές του 1821
Θανάσης Δεληγιάννης

Ο **Θανάσης Δεληγιάννης** ήταν αγωνιστής στην επανάσταση του 1821.

Η καταγωγή του ήταν από τον Άγιο Βασίλειο της επαρχίας Τριπολιτσάς. Υπήρξε στρατιωτικός. Κρατούσε τη θέση του Αγίου Νικολάου των Βαρσών επάνω από το βουνό Ζευγαλάτι. 

Πήρε μέρος στην πολιορκία της Τριπολιτσάς και σε πολλές άλλες μάχες κατά του Δράμαλη και αλλού. Πήρε μέρος και στη μάχη των Μεγάλων Δερβενίων πριν από την εισβολή του Δράμαλη.

## Αναφορές


Κατηγορία:Αγωνιστές του 1821
Αλέξιος Νικολόπουλος

Ο **Αλέξιος Νικολόπουλος** ήταν αγωνιστής της επανάστασης του 1821.

## Βιογραφία
Η καταγωγή του ήταν από το Λεβίδι της επαρχίας Τριπολιτσάς. Υπηρέτησε στρατιώτης και διέπρεψε περισσότερο από τους άλλους καπεταναίους της πατρίδας του και των άλλων χωριών. Είχε την εμπιστοσύνη των στρατιωτών και ήταν αρχηγός από τον Μήτικα και πιο πέρα. Πολέμησε σε πολλές μάχες και έπεσε μαχόμενος εναντίον των Αράβων στο βουνό Σφαντήρι και Καταβόθρα κοντά στην πατρίδα του.

## Αναφορές


Κατηγορία:Αγωνιστές του 1821
Γεωργάκης Λαμπρόπουλος

:*Για προσωπικότητες με ίδιο επίθετο, δείτε: [[Λαμπρόπουλος]]*
Ο καπετάν **Γεωργάκης Λαμπρόπουλος** ήταν αγωνιστής του αγώνα του 1821.

## Βιογραφία
Η καταγωγή του ήταν από τον Δάρα της επαρχίας Τριπολιτσάς. Πρωτοφάνηκε πριν από την επανάσταση και ύψωσε σημαία. Κυνήγησε τους κεχαγιάδες του Γκιοσού και Παληόπυργου και πολλούς άλλους Τούρκους που βρίσκονταν τότε εκεί και τους πήγε κυνηγώντας ως τις Τρόκλες του χωριού Κάψα. Σκότωσε έναν οθωμανό, τους άλλους τους καταδίωξε ως την θέση Κατσάνα. Εκεί βρέθηκαν ακόμα περισσότεροι Τούρκοι καβαλάρηδες, έγινε μάχη και λαβώθηκε ο Κουτσομπραΐμης, το άλογό του όμως τον πήγε ως την Τρίπολη όπου και πέθανε. Το περιστατικό αυτό φόβισε τους Τούρκους. 

## Πηγές
* 

Κατηγορία:Αγωνιστές του 1821
Ιωάννης Παπά Κώστας

Ο **Ιωάννης Παπά Κώστας** ήταν αγωνιστής του αγώνα του 1821.

Η καταγωγή του ήταν από τον Δάρα της επαρχίας Τριπολιτσάς. Υπήρξε σωματοφύλακας του Κολοκοτρώνη. Παρευρέθηκε σε πολλές μάχες μέχρι το τέλος του αγώνα και υπηρέτησαν με ζήλο και γενναιότητα. 

## Πηγές
* 

Κατηγορία:Αγωνιστές του 1821
Νικολής Θεοδωρόπουλος

Ο **Νικολής Θεοδωρόπουλος** ή **Πύρλας** ήταν αγωνιστής στην επανάσταση του 1821.

Η καταγωγή του ήταν από την Τριπολιτσά. Βρέθηκε σε πολλές μάχες, ως και στην πολιορκία της Τριπολιτσάς και αργότερα στην Αργολίδα κατά την εισβολή του Δράμαλη υπό του στρατηγού Πλαπούτα στις θέσεις Σχοινοχώρι και Άκοβα πίσω του Παλαιοκάστρου του Άργους. Πολέμησε τον Δράμαλη μέχρι την καταστροφή του. Υπηρέτησε με ζήλο και γενναιότητα. 

## Πηγές
* 

Κατηγορία:Αγωνιστές του 1821
Μιχαήλ Κοτσονόπουλος

Ο **Μιχαήλ Κοτσονόπουλος** ήταν αγωνιστής του αγώνα του 1821.

## Βιογραφικά στοιχεία
Η καταγωγή του ήταν από την Τριπολιτσά. Πολέμησε στην πολιορκία της ιδιαίτερης πατρίδας του. Έπειτα πήγε στην πολιορκία του Ναυπλίου πριν από την εισβολή του Δράμαλη, έχοντας μικρό σώμα στρατιωτών. Μετά την εισβολή του Δράμαλη, όλοι οι Τριπολιτσιώτες εξεστράτευσαν κατά την θέση Πόρτες και Νιοχωράκι. 

Τον βρήκε ο Κολοκοτρώνης όταν περνούσε από τις Καρυές και το Νιοχωράκι, και ο Κοτσονόπουλος έδειξε στον αρχηγό την θέση που ήταν οι στρατιώτες, και εκείνος τους οδήγησε να πάνε στον στρατηγό Πλαπούτα στο Σχοινοχώρι. Από κει ο Κολοκοτρώνης έστειλε πίσω τον Βάρβογλη για τροφές. Ο Κοτσονόπουλος ακολούθησε τον Πλαπούτα μέχρι της πτώσης του Ναυπλίου. Μετά το τέλος της Επανάστασης εγκαταστάθηκε στο Ναύπλιο όπου και άνοιξε ένα από τα πρώτα φαρμακεία της πόλης. Υιός του ήταν ο γιατρός και μετέπειτα Δήμαρχος Ναυπλίου Επαμεινώνδας Κωτσονόπουλος.

## Πηγές
* 

Κατηγορία:Αγωνιστές του 1821
Παναγιώτης Αρβαλής

Ο **Παναγιώτης Αρβαλής** ήταν αγωνιστής στην επανάσταση του 1821.
## Βιογραφικά στοιχεία
Η καταγωγή του ήταν από την Τριπολιτσά, όπου είχε δραστηριοποιηθεί στο εμπόριο. Μυήθηκε στη Φιλική Εταιρεία και ανέπτυξε τόσο ζήλο, ώστε μάλιστα εγκατέλειψε όλες τις εμπορικές του υποθέσεις και πήγε στην Ύδρα και τις Σπέτσες για να κατηχήσει τους εκεί νησιώτες. Στις Σπέτσες πέτυχε τον σκοπό του, ενώ στην Ύδρα λίγη απήχηση βρήκαν τα λόγια του. Στην ιδιαίτερη πατρίδα του διέδωσε πολύ την ιδέα της επανάστασης. Οι συμπολίτες του όμως τον υποπτεύονταν και φοβόντουσαν ότι από τον πολύ ζήλο, μπορεί και να αποπειράθηκε να μυήσει και τον ίδιο τον Πασά, γι' αυτό και δεν τον πλησίαζαν.

## Πηγές
* 

Κατηγορία:Αγωνιστές του 1821
Κατηγορία:Έλληνες μέλη της Φιλικής Εταιρείας
Παναγιώτης Παπαδάκης

Ο **Παναγιώτης Παπαδάκης** ήταν πολιτικός του αγώνα του 1821.

Η καταγωγή του ήταν από την Τριπολιτσά. Ήταν έμπορος το επάγγελμα. Υπηρέτησε πολιτικός στο τοπικό σύστημα, ως έφορος και δημογέροντας. Είχε ευυπόληπτο χαρακτήρα και γι' αυτό η Γερουσία τον διόρισε στην είσπραξη των χρημάτων και για άλλες εμπιστευτικές δουλειές.

## Αναφορές


Κατηγορία:Πρόκριτοι
Λατόμι

Με την ονομασία **Λατόμι** είναι γνωστά τα παρακάτω ελληνικά τοπωνύμια:

## Οικισμοί
*Λατόμι Κιλκίς, χωριό του νομού Κιλκίς.
*Λατόμι Χίου, συνοικισμός του νομού Χίου στο δήμο Χίου.

Κατηγορία:Αποσαφηνίσεις ελληνικών τοπωνυμίων
Αντώνιος Μέντσρος

Ο **Αντώνιος Μεντώρος** ήταν αγωνιστής του αγώνα του 1821.

## Βιογραφία
Η καταγωγή του ήταν από την Κεφαλονιά και είχε αποκατασταθεί στην Τριπολιτσά πριν την επανάσταση. Ήταν γιατρός το επάγγελμα. Τον κράτησαν οι Τούρκοι μέσα στην πόλη κατά την διάρκεια της πολιορκίας και μετά την άλωση υπηρέτησε ως επιστήμονας ιατρός γιατί οι ασθένειες θέριζαν τους Έλληνες στρατιωτικούς και πολιτικούς. Με το έργο του έσωσε πολλές ζωές.

## Αναφορές


Κατηγορία:Έλληνες ιατροί του 19ου αιώνα
Κατηγορία:Αγωνιστές του 1821
Νέος Μυλότοπος Πέλλας

Ο **Νέος Μυλότοπος** είναι οικισμός της Κεντρικής Μακεδονίας στην Περιφερειακή Ενότητα Πέλλας.

## Γεωγραφικά - ιστορικά στοιχεία
Ο Νέος Μυλοτοπος βρίσκεται νοτιοανατολικά της Έδεσσας, 5 χλμ. δυτικά των Γιαννιτσών (έδρα του δήμου) και 58 χλμ. βορειοδυτικά της Θεσσαλονίκης. Βορειοδυτικά από το χωριό, προς Αράβησσο, βρίσκεται η αρχαία πόλη **Κύρρος**, άποικοι της οποίας με διαταγή του Σελεύκου Α΄ του Νικάτορος, ίδρυσαν **[[Κύρρος|ομώνυμη]]** πόλη στη βόρεια Συρία το 300 π.Χ. Ο Νέος Μυλότοπος είναι νεοϊδρυθέν χωριό. Το 1924 ήρθαν οι πρώτοι κάτοικοι, πρόσφυγες από τη Μικρά Ασία, κυρίως από το χωριό Κιορούμτζε και την Ανατολική Θράκη (Ελλήσποντος). Το 1972 συνενώθηκε με τον παραδοσιακό οικισμό της Κρώμνης.

Στο χωριό υπάρχει παιδικός σταθμός, νηπιαγωγείο, Δημοτικό Σχολείο, Γυμνάσιο και Στάδιο. Επίσης υπάρχει ο ενοριακός Ιερός Ναός Αγίου Γεωργίου και του Ιωάννου του Θεολόγου. Το Χωριό έχει δύο Πολιτιστικούς Συλλόγους. Τον πολιτιστικό Σύλλογο Κρώμνης "Άγιος Νικόλαος" και τον Πολιτιστικό Σύλλογο "Οι Καππαδόκες".

Αποτελεί πρώην έδρα του Δήμου Κύρρου και νυν έδρα της ομώνυμης δημοτικής ενότητας του Δήμου Πέλλας. Έχει πραγματικό πληθυσμό 1.831 κατοίκους (Ελληνική Απογραφή 2021) ενώ στην απογραφή 2011 είχε 1.983 κατοίκους.

## Διοικητικά - δημογραφικά στοιχεία
Αναφέρεται επίσημα για πρώτη φορά το 1940 να προσαρτάται στην τότε κοινότητα Μυλοτόπου και ορίζεται έδρα της ομώνυμης κοινότητας Μυλοτόπου. Σύμφωνα με το Πρόγραμμα «Καλλικράτης» και την τροποποίησή του Κλεισθένης Ι, μαζί με την Κρώμνη, αποτελούν την κοινότητα Μυλοτόπου η οποία υπάγεται στη δημοτική ενότητα Κύρρου του Δήμου Πέλλας ενώ σύμφωνα με την απογραφή του 2011 απογράφησαν 1.983 κάτοικοι.

Οι απογραφές πληθυσμού μετά τον Β' Παγκόσμιο Πόλεμο είναι:

## Προσωπικότητες
* Ανδρόνικος ο Κυρρήστης, αρχαίος Έλληνας μηχανικός, αστρονόμος και αρχιτέκτονας

## Παραπομπές


Κατηγορία:Δήμος Πέλλας
Κατηγορία:Χωριά της περιφερειακής ενότητας Πέλλας
Τριχλωριούχος σίδηρος

right|thumb|250px|Τριχλωριούχος σίδηρος
Ο **Τριχλωριούχος Σίδηρος** είναι μία χημική ένωση με τύπο FeCl3.

## Χημικές και Φυσικές Ιδιότητες
Ο **τριχλωριούχος σίδηρος** τήκεται στους 37&nbsp;°C και βράζει στους 315&nbsp;°C.

## Φυσικές Ιδιότητες και Εφαρμογές
Ο **τριχλωριούχος σίδηρος** σε μια τυπική αναλογία 1/5 με νερό, βρίσκει εφαρμογή στην αποχάλκωση των ηλεκτρονικών τυπωμένων κυκλωμάτων. Μετά από 30΄ λεπτά της ώρας (αποχάλκωσης) το διάλυμα τριχλωριούχου σιδήρου αλλάζει χρώμα, από καφέ σε πρασινωπό. Η αιτία είναι ότι ο χαλκός, λόγω της οξείδωσης του από το χλώριο, σχηματίζει οξείδιο με χαρακτηριστικό πρασινωπό χρώμα.

Κατηγορία:Αλογονίδια
Κατηγορία:Ενώσεις σιδήρου
Χρυσό Σερρών

Το **Χρυσό** είναι χωριό του νομού Σερρών και έδρα του Δήμου Εμμανουήλ Παππά. Βρίσκεται 12 χλμ. νοτιοανατολικά των Σερρών και έχει πληθυσμό 1.006 κατοίκους, σύμφωνα με την ελληνική απογραφή του 2021.

## Ιστορικά στοιχεία
Σε ένα χαμηλό ύψωμα, που βρίσκεται σε απόσταση τριών περίπου χιλιομέτρων νότια από τη σημερινή κωμόπολη, έχει διαπιστωθεί η θέση ενός Ρωμαϊκού αγροτικού οικισμού.  Στην πλαγιά του υψώματος αυτού βρέθηκαν παλιότερα όστρακα αγγείων, νομίσματα και επιτύμβιες επιγραφές αυτοκρατορικών χρόνων, ενώ σε κοντινή απόσταση σώζονταν λείψανα Ρωμαϊκής τοξωτής γέφυρας και τμήμα λιθόστρωτου δρόμου.

Η ύπαρξη ενός άλλου Ρωμαϊκού γεωργικού οικισμού διαπιστώνεται επίσης στον βραχώδη λόφο Ζελί, που βρίσκεται ανάμεσα στο Χρυσό και το Άγιο Πνεύμα (συγκεκριμένα κοντά στα όρια των κτηματικών τους περιοχών), όπου βρέθηκαν όστρακα Ρωμαϊκών και βυζαντινών αγγείων, καθώς και μια επιτύμβια επιγραφή του 2ου-3ου μ.Χ. αιώνα. Τέλος, η ύπαρξη ενός ακόμη αρχαίου οικισμού εντοπίστηκε, με βάση την επιφανειακή κεραμική, σε ένα χαμηλό ύψωμα κοντά στο γειτονικό χωριό Μονόβρυση. Είναι ένα από τα πέντε Νταρνακοχώρια (Χρυσό, Πεντάπολη, Εμμανουήλ Παππάς, Άγιο Πνεύμα, Νέο Σούλι).
 
Σήμερα, στο Χρυσό υπάρχει δημοτικό σχολείο στο οποίο φοιτούν και μαθητές από το Άγιο Πνεύμα Σερρών.

## Αθλητισμός
Η Α.Ε. Χρυσού είναι ο βασικός αθλητικός σύλλογος που εδρεύει στο χωριό. Επίσημο έτος ίδρυσής του είναι το 1971, ενώ χρώματά του αποτελούν το κόκκινο και το λευκό. Δραστηριοποιείται στο άθλημα του ποδοσφαίρου και αγωνίζεται στα ερασιτεχνικά πρωταθλήματα της Ε.Π.Σ. Σερρών, ενώ έχει αγωνιστική παρουσία και στο πρωτάθλημα της Δ΄ Εθνικής κατηγορίας. Διεξάγει τους εντός έδρας αγώνες του στο Δημοτικό Γήπεδο Χρυσού, το οποίο αποτελεί και τη φυσική του έδρα. Την περίοδο 2025-26 αγωνίζεται στην Α΄ Κατηγορία της ΕΠΣ Σερρών.

## Προσωπικότητες
* Κατερίνα Μπλιάμου, Ελληνίδα κολυμβήτρια και χάλκινη μεσογειονίκης.

## Παραπομπές


Κατηγορία:Δαρνακοχώρια
Κατηγορία:Δήμος Εμμανουήλ Παππά
Κατηγορία:Χωριά της περιφερειακής ενότητας Σερρών
Καρλ Μάνε Σίγκμπαν

Ο **Καρλ Μάνε Σίγκμπαν** (*Karl Manne Georg Siegbahn*, 3 Δεκεμβρίου 1886 - 26 Σεπτεμβρίου 1978) ήταν Σουηδός φυσικός στον οποίο απονεμήθηκε το 1924 το Νόμπελ Φυσικής για την εργασία του πάνω στην στερεοσκοπία ακτίνων Χ. Γεννήθηκε στο Όρεμπρο της Σουηδίας.

Πήρε το διδακτορικό του το 1911 από το Πανεπιστήμιο Λουντ, η διατριβή του είχε τίτλο *Magnetische Feldmessungen* (Μετρήσεις μαγνητικού πεδίου). Αναπλήρωνε τον καθηγητή Janne Rydberg όταν αυτός ήταν άρρωστος, μετά τον θάνατο του ο Καρλ Μάνε τον διαδέχθηκε το 1915.

Ο γιος του, Κάι Σίγκμπαν, πήρε το Νόμπελ Φυσικής το 1981 για τη συμβολή του στην εξέλιξη της υψηλής ανάλυσης ηλεκτρονικής φασματοσκοπίας.

Παντρεύτηκε την Karin Högbom  το 1914 και είχαν δύο παιδιά τον Μπο Σίγκμπαν και τον Κάι Σίγκμπαν.

Κέρδισε το Μετάλλιο Χιουζ το 1934 και το μετάλλιο Rumford το 1940.

## Παραπομπές


Κατηγορία:Σουηδοί φυσικοί
Κατηγορία:Βραβευμένοι με Νόμπελ Φυσικής
Χρυσό

Το όνομα **Χρυσό** μπορεί να αναφέρεται στο:
* μέταλλο χρυσός
* χρώμα του χρυσού
* χρυσό μετάλλιο
*Χρυσό Ξάνθης, οικισμό στην Ξάνθη
* Χρυσό Σερρών, κωμόπολη του νομού Σερρών
* Χρισσό Φωκίδας (πρώην Χρυσό έως το 1984), χωριό στη Φωκίδα
Τενναντίτης

Ο **τενναντίτης** (αγγλ. tennantite) είναι θειούχο / αρσενικούχο ορυκτό κυρίως του χαλκού και του σιδήρου. Αποτελεί σημαντικό μετάλλευμα του χαλκού.

Το όνομά του οφείλει στον Άγγλο Σμίθσον Τένναντ (Smithson Tennant, 1761-1815), ο οποίος και τον εντόπισε πρώτος στην Κορνουάλη όπου αποτελεί χαρακτηριστικό ορυκτό (type locality, TL).

Απαντάται σε υδροθερμικές φλέβες και σε αποθέσεις προερχόμενες από μεταμόρφωση επαφής. Σχηματίζει παραμικτική σειρά με τον τετραεδρίτη.

Ορυκτά με τα οποία σχετίζεται είναι όλα τα μικτά θειούχα του μολύβδου, του ψευδαργύρου και του χαλκού καθώς και ο σιδηροπυρίτης, ο ασβεστίτης, ο δολομίτης, ο σιδηρίτης, ο βαρύτης, ο φθορίτης και ο χαλαζίας.

Αν και είναι σπανιότερος ως ορυκτό από τον τετραεδρίτη, απαντάται σε πολλές περιοχές του πλανήτη. Σημαντικές αποθέσεις του βρίσκονται στην Κορνουάλη, στην Ιρλανδία, στη Σαξονία  και άλλες περιοχές της Γερμανίας, στην Πολωνία (Σιλεσία), την Αυστρία, τη Βουλγαρία, τη Χιλή, το Zacatecas στο Μεξικό, το Περού,  την Αυστραλία, την Κίνα, το Τσουμέμπ στη Ναμίμπια και τις ΗΠΑ (πολλές περιοχές στο Κολοράντο και στο Μπιουτ της Μοντάνα).

Στην Ελλάδα απαντάται στα μεταλλεία Λαυρίου (Καμάριζα), τη Μαρώνεια Ροδόπης, στην Ξάνθη, την Τήνο (Πάνορμος) και τη Λήμνο.

## Πηγές
* Handbook of Mineralogy
* Mindat.org
* Webmineral.com

## Δείτε επίσης
* Κατάλογος ορυκτών
* Κατάλογος ορυκτών των μεταλλείων Λαυρίου

## Βιβλιογραφία
* James Dwight Dana, *Manual of Mineralogy and Lithology, Containing the Elements of the Science of Minerals and Rocks*, READ BOOKS, 2008 ISBN 1-4437-4224-4
* Frederick H. Pough, Roger Tory Peterson, Jeffrey (PHT) Scovil, *A Field Guide to Rocks and Minerals*, Houghton Mifflin Harcourt, 1988 ISBN 0-395-91096-X
* Walter Schumann, R. Bradshaw, K. A. G. Mills, *Handbook of Rocks, Minerals and Gemstones*,  Houghton Mifflin Harcourt, 1993 ISBN 0-395-51137-2

## Σημειώσεις


Τενναντιτης
Κατηγορία:Ορυκτά του θείου
Κατηγορία:Ορυκτά του σιδήρου
Κατηγορία:Ορυκτά του χαλκού
Γερμανικό στρατιωτικό νεκροταφείο Διονύσου - Ραπεντόζης

Το **Γερμανικό στρατιωτικό νεκροταφείο Διονύσου - Ραπεντόζης 1939-1945** (Deutscher Soldatenfriedhof 1939-1945 Dionyssos - Rapendoza) είναι ένα από τα δύο νεκροταφεία στα οποία βρίσκονται οι τάφοι Γερμανών στρατιωτών που έχασαν τη ζωή τους στην Ελλάδα κατά το Β' Παγκόσμιο Πόλεμο. Το άλλο νεκροταφείο είναι το Γερμανικό στρατιωτικό νεκροταφείο στο Μάλεμε, στην Κρήτη. Ενώ στο Βούρκο υπάρχουν αλλά 5 τέτοια νεκροταφεία .

Βρίσκεται σε σημείο που αρχικά ήταν αρκετά απομονωμένο, στη βόρεια πλευρά της Πεντέλης, στο Διόνυσο, κοντά στην Ραπεντώσα.

Στο κοιμητήριο αυτό βρίσκονται οι τάφοι 9.973 στρατιωτών του Γερμανικού Στρατού σε τρεις διαφορετικούς χώρους. Το Νεκροταφείο ιδρύθηκε στις 28 Σεπτεμβρίου 1975 και στο χώρο αυτό τάφηκαν Γερμανοί στρατιώτες από όλα τα μέρη της Ελλάδας.

Η φροντίδα του κοιμητηρίου γίνεται από τον Σύνδεσμο Φροντίδας Γερμανικών Τάφων Πολέμου, έναν ιδιωτικό σύλλογο με έδρα το Κάσσελ, με εντολή της Γερμανικής Κυβέρνησης. Ο σύλλογος έχει αναλάβει τη φροντίδα παρόμοιων νεκροταφείων σε όλο τον κόσμο.

## Αναφορές


## Εξωτερικοί σύνδεσμοι

Διονυσου Ραπεντοζης
Κατηγορία:Νεκροταφεία του Β' Παγκοσμίου Πολέμου
Κατηγορία:Δήμος Διονύσου
Διονυσου
Κατηγορία:Γερμανική κατοχή της Ελλάδας
Τζέιμς Φρανκ

Ο **Τζέιμς Φρανκ** (*James Franck*, 26 Αυγούστου 1882 - 21 Μαΐου 1964) ήταν Γερμανός φυσικός και νομπελίστας. Ο Φρανκ τελείωσε το διδακτορικό του το 1906 και πήρε τη «venia legendi» του στη φυσική το 1911, και τα δύο από το Πανεπιστήμιο του Βερολίνου, όπου έκανε διαλέξεις και δίδασκε. Μετά το Πρώτο Παγκόσμιο Πόλεμο, στον οποίο υπηρέτησε και του απονεμήθηκε ο Σιδηρούς Σταυρός πρώτης κατηγορίας, ο Φρανκ έγινε επικεφαλής του τμήματος Φυσικής του Kaiser Wilhelm Gesellschaft Φυσικοχημείας. Το 1920, Ο Φρανκ έγινε καθηγητής της πειραματικής φυσικής και Διευθυντής του Β Ινστιτούτου Πειραματικής Φυσικής στο Πανεπιστήμιο του Γκέτινγκεν. Ενώ ήταν εκεί ασχολήθηκε με την κβαντική φυσική με τον Μαξ Μπορν, ο οποίος ήταν διευθυντής του Ινστιτούτου Θεωρητικής Φυσικής.

Το 1925, του απονεμήθηκε το Βραβείο Νόμπελ Φυσικής, κυρίως για το έργο του στο 1912-1914, το οποίο περιλάμβανε το πείραμα Φρανκ-Χερτζ, μια σημαντική επιβεβαίωση του ατομικού πρότυπου του Μπορ.

Το 1933, αφού οι Ναζί ήρθαν στην εξουσία, ο Φρανκ άφησε τη θέση του στη Γερμανία και συνέχισε την έρευνά του στις Ηνωμένες Πολιτείες, πρώτα στο Πανεπιστήμιο Τζονς Χόπκινς στη Βαλτιμόρη και, στη συνέχεια, μετά από ένα έτος στη Δανία, στο Σικάγο. Εκεί ήταν που ενεπλάκη στο Πρόγραμμα Μανχάταν κατά τη διάρκεια του Β 'Παγκοσμίου Πολέμου, ήταν Διευθυντής του Τμήματος Χημείας του Εργαστηρίου Μεταλλουργίας, στο Πανεπιστήμιο του Σικάγου. Ήταν επίσης ο πρόεδρος της Επιτροπής για τα Πολιτικά και Κοινωνικά Προβλήματα σχετικά με την ατομική βόμβα, h επιτροπή αποτελούνταν από τον ίδιο και άλλους επιστήμονες στο Met Lab, συμπεριλαμβανομένων των Donald J. Hughes, JJ Nickson, Eugene Rabinowitch, Γκλεν Θ. Σίμποργκ, JC Stearns και Λέο Σίλαρντ. Η επιτροπή αυτή είναι περισσότερο γνωστή για την κατάρτιση της *Έκθεσης του Φρανκ*, που ολοκληρώθηκε στις 11 Ιουνίου 1945, η οποία δεν συνιστά να χρησιμοποιούνται οι ατομικές βόμβες στις ιαπωνικές πόλεις, με βάση τα προβλήματα που απορρέουν από μια τέτοια στρατιωτική εφαρμογή.

Το 1946 παντρεύτηκε την Hertha Sponer, πρώην βοηθό του στο Γκέτινγκεν. Πέθανε ξαφνικά το 1964 κατά την επίσκεψη του στο Γκέτινγκεν.

## Τιμητικές διακρίσεις και βραβεία
* 1925 Βραβείο Νόμπελ Φυσικής, το μοιράστηκε με τον Γκούσταβ Χερτζ για την ανακάλυψη των νόμων που διέπουν τις επιπτώσεις των ηλεκτρονίων σε άτομα.
* 1951 Μετάλλιο Μαξ Πλανκ
* 1953 Επίτιμος πολίτης του Göttingen
* 1955 Μετάλλιο Rumford της Αμερικανικής Ακαδημίας Τεχνών και Επιστημών - Για το έργο του σχετικά με τη φωτοσύνθεση.
* 1964 Εξελέγη ως Ξένος Μέλος της Βασιλικής Εταιρείας του Λονδίνου, για τη συμβολή του στην κατανόηση των ανταλλαγών ενέργειας σε συγκρούσεις ηλεκτρονίων, με την ερμηνεία των μοριακών φασμάτων, καθώς και στα προβλήματα της φωτοσύνθεσης

## Παραπομπές


Κατηγορία:Γερμανοί φυσικοί
Κατηγορία:Βραβευμένοι με Νόμπελ Φυσικής
Κατηγορία:Πανθεϊστές
Κατηγορία:Γερμανοί νομπελίστες
Κατηγορία:Πυρηνικοί φυσικοί
Μαρία Βασιλείου

Η **Μαρία Βασιλείου** (και *Μάρω Βασιλείου*, μερικές φορές και *Μαρί Βασιλείου*, Λονδίνο, 16 Σεπτεμβρίου 1950 - Λονδίνο, 5 Ιουλίου 1989) ήταν Κύπρια ηθοποιός του κινηματογράφου. Έγινε γνωστή από τον πρωταγωνιστικό ρόλο στην ταινία του Αλέξη Δαμιανού, *[[Ευδοκία (ταινία)|Ευδοκία]]*.

## Βιογραφία
Υπήρξε ερασιτέχνης ηθοποιός. Επιλέχθηκε για το ρόλο της Ευδοκίας στην ομώνυμη ταινία (1971) όταν ο Δαμιανός είδε ένα άλμπουμ με φωτογραφία της στο Λονδίνο. Η νεαρή Βασιλείου ζούσε εκεί όταν ο ίδιος ο Δαμιανός την έφερε στην Αθήνα. Εγκαταστάθηκε στην Εκάλη. 

Μετά την "Ευδοκία", η Μαρία Βασιλείου έπαιξε στα *Παιδιά των λουλουδιών* (1973) του Όμηρου Ευστρατιάδη και στον *[[Ο Θίασος|Θίασο]]* του Θόδωρου Αγγελόπουλου (1975). Λίγο αργότερα, τα ίχνη της χάθηκαν.

Η ηθοποιός κέρδισε το βραβείο Α' Γυναικείου Ρόλου στο Κινηματογραφικό Φεστιβάλ Θεσσαλονίκης του 1971.

## Θάνατος
Οι περισσότερες πηγές ανέφεραν ότι η ηθοποιός είχε σκοτωθεί σε τροχαίο δυστύχημα στο Λονδίνο, το 1977, έπειτα από τον θάνατο του Ιταλού συζύγου της, ή στα τέλη της δεκαετίας του '80. Στην πραγματικότητα η Βασιλείου απεβίωσε από καρκίνο, στις 5 Ιουλίου του 1989, στην βρετανική πρωτεύουσα και επί περισσότερο από μία δεκαετία είχε εξαφανιστεί από το προσκήνιο, τροφοδοτώντας τις φήμες που ανέφεραν ότι είχε σκοτωθεί σε δυστύχημα. Κατά την περίοδο αυτή υποβαλλόταν σε χημειοθεραπείες.

## Φιλμογραφία
### Κινηματογράφος

### Τηλεόραση

### Θεατρικές παραστάσεις στην τηλεόραση

## Εξωτερικοί σύνδεσμοι
* Φιλμογραφία της ηθοποιού στα 90 λεπτά 

## Παραπομπές


Βασιλείου, Μαρία
Κατηγορία:Ελληνίδες ηθοποιοί κινηματογράφου
Κατηγορία:Κύπριοι ηθοποιοί κινηματογράφου
Κατηγορία:Πρόσωπα από το Λονδίνο
Όνομα (γραμματική)

Η λέξη **όνομα** είναι γραμματικός όρος που χαρακτηρίζει δύο κλιτά μέρη του λόγου το ουσιαστικό και το επίθετο.

## Ιστορία
Στην ελληνική αρχαιότητα το όνομα είχε ευρύτερη σημασία και αντιδιαστέλλονταν προς το ρήμα όπως σημειώνει ο Πλάτων στον *[[Κρατύλος (διάλογος)|Κρατύλο]]* (425Α). Ο δε Διονύσιος ο Θραξ στη *[[Τέχνη Γραμματική|Γραμματική]]* του διακρίνει τα ονόματα στις ακόλουθες δώδεκα τάξεις:

# *Κύρια* που σημαίνουν "ιδία ουσία" (π.χ. Όμηρος, Σωκράτης κ.λπ.)
# *Προσηγορικά* που σημαίνουν "κοινή ουσία" (π.χ. άνθρωπος, ίππος κ.λπ)
# *Επίθετα* που σημαίνουν τα προς κύρια και προσηγορικά ομώνυμα τιθέμενοι έπαινοι ή ψόγοι
# *Ομώνυμα*
# *Συνώνυμα*
# *Φερώνυμα*
# *Διώνυμα*
# *Επώνυμα*
# *Εθνικά*
# *Πεποιημένα* (τεχνητά)
# *Γενικά* (ομοειδή), και
# *Ειδικά* (ανά γένος).

Στους νεότερους ρωμαϊκούς χρόνους τα ονόματα, (nomina), διακρίνονται πλέον μόνο σε ουσιαστικά (substantiva), (κύρια και προσηγορικά) με πρόσθετη διάκριση τα συγκεκριμένα και τα αφηρημένα, όπως δηλαδή συνεχίζουν να διακρίνονται σήμερα τα ουσιαστικά, καθώς και σε επίθετα (adjectiva).

## Δείτε επίσης
*Ονοματική
*Ονοματολογία
*Ονοματοκρατία ή Νομιναλισμός
*Όνομα (θεολογία)

## Πηγές
**[[Μεγάλη Ελληνική Εγκυκλοπαίδεια]]* τομ.ΙΗ΄, σελ.906.

Κατηγορία:Γραμματική
Αμεσίτης

Ο **αμεσίτης** (αγγλ. amesite) είναι ένυδρο πυριτικό ορυκτό του μαγνησίου και του αργιλίου. Ονομάστηκε έτσι προς τιμή του James T. Ames (1810-1883), πρώτου ιδιοκτήτη του ορυχείου *Chester Emery Mines* στη Μασσαχουσέτη. Στο ορυχείο αυτό ο αμεσίτης αποτελεί χαρακτηριστικό ορυκτό (type locality, TL).

Σχηματίζεται ως προϊόν χαμηλού βαθμού μεταμόρφωσης πετρωμάτων πλούσιων σε αργίλιο και μαγνήσιο. Ορυκτά με τα οποία συνδέεται είναι ο βεζουβιανίτης, ο χλωρίτης, ο μαγνητίτης, το διάσπορο, το ρουτίλιο, ο γροσσουλάριος, ο ασβεστίτης, ο διοψίδιος και ο κλινοζωισίτης.

Ανευρίσκεται σε πολλά σημεία του πλανήτη. Κυριότερες εμφανίσεις του στη Μασσαχουσέτη των ΗΠΑ, στο Κεμπέκ του Καναδά, στην Ανταρκτική, στη Νότια Αφρική, στα Ουράλια όρη της Ρωσίας, στη Σουηδία και στη Σιλεσία της Πολωνίας.

Στην Ελλάδα ανευρίσκεται στα μεταλλεία Λαυρίου και συγκεκριμένα στην παραλία Θορικού εντός των μεταλλευτικών απορριμμάτων.

## Πηγές
*Handbook of Mineralogy
*Mindat.org
*Galleries.com 
*Webmineral.com

## Δείτε επίσης
*Κατάλογος ορυκτών
*Κατάλογος ορυκτών των μεταλλείων Λαυρίου

## Βιβλιογραφία
*James Dwight Dana, *Manual of Mineralogy and Lithology, Containing the Elements of the Science of Minerals and Rocks*, READ BOOKS, 2008 ISBN 1443742244
* Frederick H. Pough, Roger Tory Peterson, Jeffrey (PHT) Scovil, *A Field Guide to Rocks and Minerals*, Houghton Mifflin Harcourt, 1988 ISBN 039591096X
* Walter Schumann, R. Bradshaw, K. A. G. Mills, *Handbook of Rocks, Minerals and Gemstones*,  Houghton Mifflin Harcourt, 1993 ISBN 0395511372

## Σημειώσεις


Αμεσιτης
Κατηγορία:Ορυκτά του μαγνησίου
Κατηγορία:Ορυκτά του πυριτίου
367 Αμικίτια

Η **Αμικίτια (Amicitia)** είναι αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 10,7. Ανακαλύφθηκε το 1893 από τον Γάλλο αστρονόμο Ωγκύστ Σαρλουά, που παρατηρούσε από τη Νίκαια, και πήρε το όνομά της από τη λατινική λέξη για τη φιλία.

## Φυσικά χαρακτηριστικά
Η διάμετρος της Αμικίτιας υπολογίσθηκε σε 19,1 χιλιόμετρα (από δεδομένα του IRAS), ενώ η μάζα της εκτιμάται σε 7,3 τρισεκατομμύρια τόνους για μέση πυκνότητα 2 gr/cm³. Ο φασματικός τύπος της είναι άγνωστος, ενώ το άλβεδό της είναι 0,254 (από δεδομένα του IRAS). Η Αμικίτια περιστρέφεται γύρω από τον εαυτό της μία φορά κάθε 4 ώρες και 12,5 λεπτά. Η μέση θερμοκρασία στην επιφάνειά της εκτιμάται σε 95 περίπου βαθμούς Κελσίου κάτω από το μηδέν.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Αμικιτια
Σκρα Κιλκίς

Το **Σκρα** (βλαχομογλενίτικα: Liumniţa, *Λιούμνιτσα*) είναι χωριό στα βορειοδυτικά της Περιφερειακής Ενότητας Κιλκίς στη Μακεδονία. Διοικητικά ανήκει στο Δήμο Παιονίας στη Δημοτική Ενότητα Αξιούπολης, σε απόσταση 4 χμ. από τα σύνορα με τη Βόρεια Μακεδονία, ενώ, παράλληλα, βρίσκεται σε υψόμετρο 520 μ., στις πλαγιές του όρους Πάικο. Η πρώτη αναφορά για το χωριό, με το όνομα *Λούμνιτσα*, ήταν το 1452, ένα χρόνο πριν την Άλωση της Κωνσταντινούπολης.

## Ιστορικά στοιχεία

Αξιοσημείωτο είναι ότι οι κάτοικοι του Σκρα, της Ειδομένης και της Κούπας ομιλούν ένα βλαχικό ιδίωμα, τη βλαχομογλενίτικη διάλεκτο, με πλήθος ελληνικών στοιχείων.

Στα μέσα του 15ου αιώνα, το 1451, είχε 18 οικίες χριστιανών.Στο τέλος του 17ου αιώνα, ξεσπά επανάσταση στην περιοχή κατά των κατακτητών Τούρκων και πολλά χωριά καταστρέφονται από τα αντίποινα του οθωμανικού στρατού. Είναι αξιοσημείωτο ότι, βορείως του Σκρα, κοντά στα σύνορα Ελλάδας - Βόρειας Μακεδονίας, καταστράφηκε το χωριό Σελέστη και οι κάτοικοι αναγκάστηκαν να το εγκαταλείψουν. Πολλοί Σελεστιανοί εγκαθίστανται στο Σκρα, συνεχίζοντας όμως να θάβουν τους νεκρούς τους σε ξεχωριστό νεκροταφείο. Το νεκροταφείο της Σελέστης βρίσκεται βορείως του Σκρα και περιλαμβάνει τάφους έως το 1750. Οι μαρμάρινες πλάκες έχουν χαραγμένα ελληνικά ονόματα και κάποια σύμβολα, αλλά δεν έχουν σταυρούς. Τα σύμβολα αυτά παραπέμπουν στην προχριστιανική περίοδο της περιοχής.

Οι κάτοικοι του Σκρα αγωνίστηκαν για την ελευθερία και την ένωση με την Ελλάδα κατά τη διάρκεια του Μακεδονικού Αγώνα. Σπουδαίοι Μακεδονομάχοι από το Σκρα ήταν ο Δημήτριος Παπαγεωργίου, ο Αναστάσιος Σταυρίδης και ο Αθανάσιος Τσέμπης. Το χωριό πήρε το όνομα του από την κοντινή κορυφή Σκρα ντι Λέγκεν (που σημαίνει, στα βλαχομογλενίτικα, *Λίκνο εκ Βράχων*), όπου διεξήχθη η Μάχη του Σκρα (Σκρα - Ραβινέ), μία από τις σημαντικότερες μάχες του Μακεδονικού Μετώπου κατά τον Α' Παγκόσμιο Πόλεμο.

## Σήμερα

Στο χωριό λειτουργεί, από τον Μάιο του 2002, το Μουσείο Α' Παγκοσμίου Πολέμου - Μάχης Σκρά. Η περιοχή είναι κατάλληλη για φυσιολατρικές δραστηριότητες, ενώ αξιοθέατο αποτελούν και οι καταρράκτες με τη Γαλάζια λίμνη. Την λιμνη την χρησιμοποιούσε παλια το χωριό για να πλένουν τις φλοκάτες και τα παπλώματα.

Το 2011 δόθηκε, σε δημόσια διαβούλευση, η πρόταση για επαναδραστηριοποίηση των μεταλλείων μολύβδου, ψευδαργύρου και αργύρου στην ευρύτερη περιοχή του Σκρα. Οι τοπικοί φορείς απαιτούν εγγυήσεις για τον έλεγχο της τήρησης των κανόνων προστασίας του περιβάλλοντος, καθώς και αντισταθμιστικά οφέλη για την περιοχή.

## Προσωπικότητες
* Γεώργιος Παπαγεωργίου (1894 - 1951), στρατηγός και πολιτικός

## Δείτε επίσης

* Διοικητική διαίρεση Περιφερειακής Ενότητας Κιλκίς

## Σημειώσεις


## Παραπομπές


## Εξωτερικοί σύνδεσμοι
* https://web.archive.org/web/20100127064848/http://www.ert.gr/menoumellada/makedonia/00732-to-skra-kilkis
* https://web.archive.org/web/20090401013927/http://www.tokatiallo-skra.gr/default.asp?LangID=1
* https://web.archive.org/web/20101217065028/http://www.kilkis.gr/EC7104D3.el.aspx
* https://web.archive.org/web/20100318082920/http://www.axioupolis-nhm.gr/gr/skra.php

Κατηγορία:Χωριά της περιφερειακής ενότητας Κιλκίς
Κατηγορία:Δήμος Παιονίας
370 Μοδεστία

Η **Μοδεστία (Modestia)** είναι αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 10,68. Ανακαλύφθηκε το 1893 από τον Γάλλο αστρονόμο Ωγκύστ Σαρλουά, που παρατηρούσε από τη Νίκαια, και πήρε το όνομά της από την έννοια της σεμνότητας (modesty).

## Φυσικά χαρακτηριστικά
Οι διαστάσεις της Μοδεστίας εκτιμώνται σε 17 ως 37 χιλιόμετρα, ενώ τα υπόλοιπα φυσικά χαρακτηριστικά της είναι άγνωστα. Η Μοδεστία περιστρέφεται γύρω από τον εαυτό της μία φορά κάθε περίπου 24 ώρες.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Μοδεστια
372 Πάλμα

Η **Πάλμα (Palma)** είναι ένας από τους μεγαλύτερους αστεροειδείς της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 7,2. Ανακαλύφθηκε το 1893 από τον Γάλλο αστρονόμο Ωγκύστ Σαρλουά, που παρατηρούσε από τη Νίκαια. Πήρε το όνομά της πιθανώς από την ομώνυμη πρωτεύουσα της Μαγιόρκα.

## Φυσικά χαρακτηριστικά
Η διάμετρος της Πάλμας υπολογίσθηκε σε 188,6 χιλιόμετρα (από δεδομένα του IRAS), ενώ η μάζα της εκτιμάται σε 7,03 τετράκις εκατομμύρια τόνους για μέση πυκνότητα 2 gr/cm³. Με αυτή την πυκνότητα η επιτάχυνση της βαρύτητας στον ισημερινό της Πάλμας θα είναι περίπου 5,27&nbsp;cm/sec² (185 φορές ασθενέστερη από την αντίστοιχη γήινη), ενώ η ταχύτητα διαφυγής 99,7 m/sec (359 χιλιόμετρα την ώρα).Ο φασματικός τύπος της δεν είναι γνωστός με βεβαιότητα, ενώ το άλβεδό της είναι 0,066 (από δεδομένα του IRAS). Η Πάλμα περιστρέφεται γύρω από τον εαυτό της μία φορά κάθε 8 ώρες και 35,5 λεπτά. Η μέση θερμοκρασία στην επιφάνειά της εκτιμάται σε 115 περίπου βαθμούς Κελσίου κάτω από το μηδέν.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Παλμα
Δημήτριος Περούλης

Ο **Δημήτριος Περούλης** ήταν βυζαντινός βιβλιογράφος του 14ου αιώνα.

## Βιογραφικά στοιχεία
Η καταγωγή του ήταν από την Αθήνα. Έγραψε τον Κώδικα που φυλάγεται στην Κοινοτική βιβλιοθήκη (Bibliotheca Comunale) της Φερράρας στην Ιταλία με τον αύξοντα αριθμό 155. Ο κώδικας περιέχει έργα του Θεικρίτου, του Πινδάρου, και του Ησίοδου, μια συλλογή ρημάτων και αττικών ονομάτων του Φρυνίχου, τα γραμματικά του Ηρωδιανού, και τα περί τρόπων ποιητικών του Γεωργίου Χοιροβοσκού. Επίσης μια συλλογή αττικών ονομάτων, τα γραμματικά του Μαξίμου Πλανούδη, Περί επιθέτων μαι περί προθέσεων.

Η σημείωση που αναφέρει το όνομά του είναι διορθωμένη και συμπληρωμένη από δεύτερο χέρι, γι'αυτό και η πατρότητα του κώδικα αμφισβητείται. Ο οίκος των Περούληδων ήταν μεν διακεκριμένη οικογένεια της Αθήνας τον καιρό της Τουρκοκρατίας, διαπρέπουν όμως πολύ αργότερα, και μάλιστα τον 17ο αιώνα. Τον όνομα του Δημήτριου Περούλη το συναντάμε επίσης το έτος 1662, όταν αφιέρωσε επιτάφιο εικόνισμα στην ελληνική εκκλησία της Βενετίας.
## Απόσπασμα από έργο του

## Παραπομπές


## Πηγές
* 

Κατηγορία:Έλληνες βιβλιογράφοι
Κοσμάς Κάμηλος

Ο **Κοσμάς Κάμηλος** ήταν ιερέας και βυζαντινός βιβλιογράφος του 14ου αιώνα.

## Βιογραφικά στοιχεία
Η καταγωγή του ήταν από την Αθήνα. Έγραψε σε περγαμηνή τον κώδικα που φυλάγεται στην Εθνική Βιβλιοθήκη του Παρισιού με τον αύξοντα αριθμό 2243. Ο κώδικας περιέχει την ιατρική συγγραφή του Νικολάου του Μυρεψού και άλλα ιατρικά συγγράμματα. Ο κώδικας επεκδόθηκε το 1708 από τον Montfaucon στην σειρά Palaeographia Graeca, σελ. 70., καθώς και το 1891 από τον Omont στην σειρά Fac-similés des manuscrits Grecs datés de la Bibliothèque Nationale du IX au XIV siècle στο Παρίσι.  

Η έκδοση του Omont περιέχει πανομοιότυπο των σελίδων 11 και 620 του κώδικα. Τα πολλά ορθογραφικά λάθη που παρατηρούμε στο πανομοιότυπο αυτό είναι ενδεικτικό σημείο για την θλιβερή εικόνα της ελληνικής παιδείας στην Αθήνα τον καιρό των Καταλωνίων. Χάρη της εκδόσεως του Οmont μαθαίνουμε και το όνομα του ιατρού Δημήτριου Χλωμού, που πιθανώς να διέτριβε στην Αθήνα, και για χάρη του οποίου ο Κάμηλος έγραψε τον κώδικα. 
## Ιστορική μελέτη
Η σημείωση αυτή είναι και από άλλης άποψης πολύτιμη για τους ιστορικούς, εφόσον βλέπουμε τον έξαρχο της αγιωτάτης μητρόπολης Αθηνών Κάμηλο, την εποχή των κατακτητών και υπό Λατίνων αρχιεπισκόπων. Από εκεί συμπεραίνουμε ότι το Πατριαρχείο της Κωνσταντινούπολης δεν είχε παραιτηθεί από τα δικαιώματα που είχε στην Αθήνα. Αν και δεν χειροτονούνταν ορθόδοξοι μητροπολίτες, οι έξαρχοι της μητροπόλεως ήταν άνθρωποι του Πατριαρχείου.

## Πηγές
* 

Κατηγορία:Βυζαντινοί βιβλιογράφοι
Μιχαήλ Καλοφρενάς

Ο **Μιχαήλ Καλοφρενάς** ήταν βυζαντινός βιβλιογράφος του 15ου αιώνα.

## Βιογραφικά στοιχεία
Η καταγωγή του ήταν από την Αθήνα. Είναι ένας από τους προγόνους της Αθηναϊκής οικογένειας Καλλιφρονά, στην οποία το όνομα Μιχαήλ μεταβιβάζεται από παππού σε εγγονό μέχρι σήμερα. Ο Καλλιφρονάς ήταν ιερέας στην Αθήνα και λόγιος, αν και στις επιστολές του κάνει πολλές ανορθογραφίες. Γνωρίζουμε ότι είχε ένα τουλάχιστο γιό, τον Ιωάννη. 

Το έτος 1691 συναντάμε το όνομα ενός άλλου, του Λεονάρδου Καεφρονά που μνημονεύεται σε κάποιο κατάλογο εκπατρισθέντων από τον Μοροζίνη, οι οποίοι μετά την άλωση της Αθήνας μετανάστευσαν στην Γαστούνη.

## Έργα του
* Το 1421 έγραψε τον κώδικα που φυλάγεται στην βιβλιοθήκη της Πάτμου με τον αύξοντα αριθμό ΥΜ. Ο κώδικας περιλαμβάνει Κεφάλαια, Λόγους και Επιστολές του Ιωσήφ του Βρυεννίου.
* Το 1422 έγραψε τον κώδικα που φυλάγεται στην Εθνική βιβλιοθήκη των Παρισίων με τον αύξοντα αριθμό 239. Ο κώδικας περιέχει το υπόμνημα του Ανδρέα του Καισαρέα στην Αποκάλυψη.
* Το 1449 έγραψε τον ιεροσολυμιτικό κώδικα με τον αύξοντα αριθμό 255. Ο κώδικας περιέχει το «Περί κανόνως κτλ.» του Ιωάννη Ζωναρά, το «Περί υπακοής και κοντακίου κτλ.» του Νικηφόρου Καλλίστου του Ξενοπούλου, το «Περί του Αχαάβ βασιλέως», Απομνημονεύματα εκ ποιητών και ρητόρων, Νέον Παράδεισον, και τα δύο έργα «Περί των οκτώ λογισμών» και «Διδασκαλίαν ωφέλιμον» του Νείλου αββά.
* Έγραψε επίσης όταν ήταν στην Κρήτη μια επιστολή στον λατινόφρωνα πατριάρχη Μητροφάνη, λατινίζων και αυτός και μνημονεύων το Πάπα. Η επιστολή αυτή σώζεται στην συλλογή χειρογράφων της βιβλιοθήκης του Βρετανικού Μουσείου του Λονδίνου. 

## Παραπομπές


## Πηγές
* 
* Νέος Ελληνομνήμων, 1904, Τεύχος Α΄, σελ. 43-50

Κατηγορία:Έλληνες βιβλιογράφοι
Αντώνιος Λογοθέτης

Ο **Αντώνιος Λογοθέτης** ήταν βυζαντινός βιβλιογράφος του 15ου αιώνα.
## Βιογραφικά στοιχεία
Η καταγωγή του ήταν από την Αθήνα. Ο οίκος της οικογένειας Λογοθέτη είναι γνωστότατος επί Τουρκοκρατίας.

Έγραψε δύο κώδικες που φυλάγονται στην Λαυρεντιακή βιβλιοθήκη της Φλωρεντίας με αύξοντες αριθμούς 9 του pluteus 69 και 7 του pluteus 55 αντίστοιχα.

Ο πρώτος κώδικας περιέχει μια ιστορική συγγραφή του Πολύβιου, ενώ ο δεύτερος περιέχει αποφθέγματα του Πλουτάρχου. Από τις σημειώσεις των κωδίκων βλέπουμε ότι ο Αντώνιος Λογοθέτης αντέγραψε τους δύο κώδικες με δαπάνη της γνωστού Ιταλού αρχαιομαθούς Φραγκίσκου Φιλέλφου κατά την διαμονή του στην Σιένη της Ιταλίας, όπου και διέτριβε ο Λογοθέτης. Ο Λογοθέτης μάλλον δεν άφησε καλή εντύπωση στον χρηματοδότη του, αφού διαβάζουμε σε ελληνική επιστολή του Φιλέλφου προς τον Πατριάρχη Γεώργιο Σχολάριο και σε μια δεύτερη μετά την άλωση της Κωνσταντινούπολης στον Γεννάδιο γράφοντας: «*Πλην γραφέα έχομεν Αθηναίον μεν, οκνηρόν δε τα πάντα, πλην του οίνου και των ομοίων.*»

## Παραπομπές


## Πηγές
* 

Κατηγορία:Έλληνες βιβλιογράφοι
Μιχαήλ Αγιομνήτης

Ο **Μιχαήλ Αγιομνήτης** ήταν Έλληνας ιερέας και αγωνιστής εναντίον των Τούρκων του 15ου αιώνα.

## Βιογραφικά στοιχεία
Η καταγωγή του ήταν από την Αθήνα. Λίγα στοιχεία για την ζωή του μαθαίνουμε από ένα σημείωμα στον κώδικα που φυλάγεται στην βιβλιοθήκη του ισπανικού σεκουριάλου με αύξοντα αριθμό Y-III-14. Το σημείωμα, αλλά και ο κώδικας αυτός γράφτηκαν από τον ιερομόμαχο Νικηφόρο, γιο του Μιχαήλ και αδελφού του Νικόλαου. 

Ο Μιχαήλ ήταν ιερέας από την Αθήνα. Μετά την κατάληψη της Αθήνας το 1456 από τον Ομάρ ή μετά την δεύτερη το 1458 από τον Μωάμεθ, η οικογένεια κατέφυγε στην Εύβοια, και αργότερα μοιράστηκε. Τα αδέλφια του, Νικόλαος και Νικηφόρος γίνανε  μοναχοί στο Άγιο Όρος, ενώ ο Μιχαήλ έμεινε στην τότε βενετοκρατούμενη Χαλκίδα, όπου και συνέχισε τον αγώνα και την άμυνα του νησιού εναντίον των επιτιθέμενων Οθωμανών. Τελικά βρήκε βίαιο και μοιραίο θάνατο κατά την άλωση του νησιού, πιθανώς το 1470 όταν ο Μωάμεθ κατέλαβε την Χαλκίδα και άλλες πόλεις.

## Παραπομπές


## Πηγές
* 

Κατηγορία:Έλληνες κληρικοί
Κατηγορία:Έλληνες αγωνιστές του 15ου αιώνα
Νικηφόρος Αγιομνήτης

Ο **Νικηφόρος Αγιομνήτης** ήταν βυζαντινός βιβλιογράφος του 15ου αιώνα.

Η καταγωγή του ήταν από την Αθήνα. Πατέρας του ήταν ο ιερέας Μιχαήλ, μεγαλύτερος αδελφός του ήταν ο Νικόλαος.

Μετά την κατάληψη τς Αθήνας το 1456 από τον Ομάρ ή μετά την δεύτερη το 1458 από τον Μωάμεθ, η οικογένεια εγκαταστάθηκε στην Εύβοια, όπου ο Νικηφόρος μεγάλωσε, αλλά ίσως και να γεννήθηκε στην Εύβοια. Η οικογένεια μοιράστηκε για να ξεφύγει από τα δεινά του πολέμου, και έτσι ο Νικηφόρος έγινε όπως και ο αδελφός του μοναχός και εγκαταστάθηκε στην Μονή Βατοπεδίου στο Άγιο Όρος.

## Έργα του
Το 1486 έγραψε τον κώδικα που φυλάγεται στην βιβλιοθήκη του ισπανικού σεκουριάλου με αύξοντα αριθμό Y-III-14.

## Παραπομπές


## Πηγές
* 

Κατηγορία:Έλληνες βιβλιογράφοι
Κατηγορία:Βατοπεδινοί
Νικόλαος Αγιομνήτης

Ο **Νικόλαος Αγιομνήτης** ήταν βυζαντινός βιβλιογράφος του 15ου αιώνα.

Η καταγωγή του ήταν από την Αθήνα. Λίγα στοιχεία για την ζωή του μαθαίνουμε από ένα σημείωμα στον κώδικα που φυλάγεται στην βιβλιοθήκη του ισπανικού σεκουριάλου με αύξοντα αριθμό Y-III-14. Το σημείωμα, αλλά και ο κώδικας αυτός γράφτηκαν από τον ιερομόμαχο Νικηφόρο, και μικρότερο αδελφό του Νικολάου. Πατέρας τους ήταν ο ιερέας Μιχαήλ Αγιομνήτης από την Αθήνα, ο οποίος βρήκε βίαιο και μοιραίο θάνατο από τους Τούρκους. Μετά την κατάληψη τς Αθήνας το 1456 από τον Ομάρ ή μετά την δεύτερη το 1458 από τον Μωάμεθ, η οικογένεια μοιράστηκε για να ξεφύγει από τα δεινά του πολέμου, ο Νικόλαος έγινε όπως και ο αδελφός του μοναχός και εγκαταστάθηκε στο Άγιο Όρος.
## Έργα του
Ανακαίνισε το έτος 1463 τον βομβύκινο κώδικα που φυλάγεται στην Εθνική Βιβλιοθήκη Αθηνών με αύξοντα αριθμό 209, που γράφτηκε τον δέκατο τέταρτο αιώνα. Ο κώδικας αυτός περιέχει τις πράξεις των Αποστόλων και τις επιστολές του Παύλου.

Έναν χρόνο αργότερα, το 1464 συναντάμε τον Νικόλαο Αγιομνήτη, όταν αυτός ανακαινίζει τον κώδικα του 14ου αιώνα που φυλάγεται στην Μονή Ιβήρων στο Άγιο Όρος με τον αύξοντα αριθμό 380. Ο κώδικας αυτός περιέχει έργα του Ιωάννη Δαμασκηνού. 
## Παραπομπές

## Πηγές
* 

Κατηγορία:Έλληνες βιβλιογράφοι
GSAT-4

Ο δορυφόρος **GSAT-4**, γνωστός και ως *HealthSat*, ήταν δορυφόρος επικοινωνιών και πλοήγησης, ο οποίος εκτοξεύθηκε τον Απρίλη του 2010 από τον Ινδικό Οργανισμό Διαστημικής Έρευνας. Ο δορυφόρος εκτοξεύτηκε με τον πύραυλο *Geosynchronous Satellite Launch Vehicle Mk.II* αλλά έπεσε στον Κόλπο της Βεγγάλης μετά από λίγα λεπτά.

## Ιστορία

Η Ινδία προσπαθούσε εδώ και πολλά χρόνια να αγοράσει κρυογονική τεχνολογία από τη Ρωσία κάτι το οποίο και δεν έγινε λόγω αντίδρασης των ΗΠΑ. Αυτό οδήγησε σε μία 20ετή περίπου έρευνα για την ανάπτυξη της αντίστοιχης τεχνολογίας. Έτσι οδηγήθηκε στην δημιουργία του πρώτου πυραύλου που βασίζεται σε κρυογονικό πυραυλοκινητήρα ινδικής τεχνολογίας με το όνομα Geosynchronous Satellite Launch Vehicle Mk.II (GSLV) ο οποίος και θα μετέφερε τον βάρους 2,2 τόνων δορυφόρο.

## Εκτόξευση

Ο Ινδικός Οργανισμός Διαστημικής Έρευνας εκτόξευσε τον Απρίλιο του 2010 τον πύραυλο GSLV με τον δορυφόρο. Όμως 8 λεπτά μετά από την εκτόξευση του και κατά την διάρκεια του τρίτου σταδίου, του κρυογονικού, χάθηκε η επαφή με τον δορυφόρο. Έτσι μετά από λίγο ο GSAT-4 έπεσε στην θάλασσα. 

Η αποτυχία αυτή ήταν ένα μεγάλο πλήγμα για την Ινδία η οποία και προσπαθεί να γίνει μεγάλη διαστημική δύναμη. Η Ινδία στην προσπάθεια της να το επιτύχει σκοπεύει να επενδύσει 2,8 δισ. δολάρια για το διαστημικό πρόγραμμα της. 

Κατηγορία:Τεχνητοί δορυφόροι
Κατηγορία:Διαστημικές αποστολές το 2010
Alfa Bank

Η **Alfa Bank** (ρωσικά: Альфа-банк) είναι μια από τις μεγαλύτερες ρωσικές εμπορικές τράπεζες, και έχει ως έδρα τη Μόσχα. Η τράπεζα ιδρύθηκε το 1990.

## Στελέχη
Το 75% των μετοχών ανήκουν (ομαδικά) στην "Alfa Group" (36,47% στον Μιχαήλ Φρίντμαν, 23,27% στον Χέρμαν Χαν, 18,12% στον Αλεξέι Κουζμιτσόφ) ενώ το υπόλοιπο 25% των μετοχών ανήκει στον Πιότρ Άβεν (13,76%), στον Αλέξ Κνάστερ (4,3%) και στον Αντρέι Κοσογκόφ (4,08%). Πρόεδρος του Διοικητικού Συμβουλίου είναι ο Ρουσάν Χβεσιούκ.

## Γραφεία
Η τράπεζα έχει 110 υποκαταστήματα σε όλον τον κόσμο, όπως στην Ουκρανία, στο Καζακστάν, στη Λευκορωσία και στην Ολλανδία. Σύμφωνα με την αναφορά της IFRS για το πρώτο εξάμηνο του 2006, τα κέρδη της τράπεζας (μαζί με τα υποκαταστήματα της σε όλο τον κόσμο) ανήλθαν σε 12,3 δισεκατομμύρια δολάρια με συνολικό κεφάλαιο - 1 δισεκατομμύρια δολάρια, πιστωτικός χαρτοφύλακας μείον τις επιφυλάξεις - 7,9 δισεκατομμύρια δολάρια. Τα καθαρά κέρδη της τράπεζας (με τα υποκαταστήματα της σε όλο τον κόσμο) στο πρώτο εξάμηνο του 2006 ανήλθαν σε 114,7 δισεκατομμύρια δολλάρια.

## Παραπομπές


## Εξωτερικοί σύνδεσμοι
* 

Κατηγορία:Επιχειρήσεις της Ρωσίας
Αρμόνιος ο Αθηναίος

Ο **Αρμόνιος** ήταν λόγιος και βιβλιογράφος του 15ου αιώνα.
[thumb|right|210px|«''Αύτη η βίβλος εστίν Αρμονίου του Αθηναίου του νυν λεγομένου Μουράδ Ριμ, δώρον της αυτού αγαθής τύχης, τουτέστι θείου [Θεόδωρος Γαζής|Θεόδωρου Θεσσαλονικίου του Γαζή.''»]]
Η καταγωγή του ήταν από την Αθήνα. Ήταν ανεψιός του Θεόδωρου Γαζή του Θεσσαλονικέως, ο οποίος πέθανε υπερεκατονταερής στην Ιταλία το 1475. Ο Αρμόνιος μάλλον ήρθε και αυτός στην Ιταλία μετά την άλωση της Κωνσταντινούπολης. 
Είναι δε γνωστός για την πλούσια συλλογής κωδίκων βιβλιοθήκη του. 
## Η βιβλιοθήκη του Αρμόνιου
Οι κώδικες που είχε στην συλλογή του και ίσως να έγραψε ο ίδιος βρίσκονται σήμερα στις βιβλιοθήκες της  Μαδρίτης, της Φλωρεντίας και αλλού:
* ο υπ' αριθμόν 25 του pluteus XXXI κώδικας που περιέχει την Εκάβη του Ευριπίδη και τα ειδύλλια του Θεόκριτου.
* ο υπ' αριθμόν 38 του pluteus ΧΧΧΙ κώδικας που περιέχει τον Πλούτο του Αριστοφάνη και τις Νεφέλες.
* ο υπ' αριθμόν 28 του pluteus LVII κώδικας που περιέχει έργα του Λουκιανού.
* ο υπ' αριθμόν 4 του pluteus LLVIII κώδικας που περιέχει το λεξικό δέκα ρητόρων του Αρποκαρπέα, Γνώμες διαφόρους και την φυσική σύνοψη του Συμεών Σηθ
* ο υπ' αριθμόν 9 του pluteus LXXX κώδικας που περιέχει το Υπόμνημα εις τα Πλάτωνος Πολιτείες του Πρόκλου
* ο υπ' αριθμόν 8 του pluteus LXXXI κώδικας που περιέχει τα Ηθικά Νικομάχεια του Αριστοτέλη και το δεύτερο μέρος της Περί επιδεικτικών συγγραφής του ρήτορα Μενάνδρου του Λαοδίκη.
* ο υπ' αριθμόν 19 του pluteus LXXXI κώδικας που περιέχει τα δύο έργα Εξάβιβλος Επιτομή των θείων και ιερών κανόνων του Κωνσταντίνου Αρμενοπούλου 
* ο υπ' αριθμόν 14 του pluteus LXXXV κώδικας που περιέχει την Θεμιστίου παράφρασιν εις την Φυσική ακρόασιν του Αριστοτέλη και μερικούς διαλόγους του Πλάτωνα.

## Πηγές
* 

Κατηγορία:Έλληνες βιβλιογράφοι
Κατηγορία:Έλληνες λόγιοι του 15ου αιώνα
Αντορίτης

Ο **αντορίτης** (αγγλ. andorite) είναι θειούχο ορυκτό του μολύβδου, του αργύρου και του αντιμονίου.

## Περιγραφή και χαρακτηριστικά
Ονομάστηκε «αντορίτης» προς τιμήν του Ούγγρου συλλέκτη ορυκτών Άντορ φον Σέμσεϊ (Andor von Semsey, 1833-1923). Το όνομα αυτό, αν και αναφέρεται στη διεθνή βιβλιογραφία, δεν χρησιμοποιείται πλέον, καθώς έγιναν διακρίσεις ανάμεσα στον αντορίτη IV (ο παλαιός αντορίτης) και στον αντορίτη VI (Pb18Ag15Sb47S96, μονοκλινές).

Σχηματίζεται σε υδροθερμικές πολυμεταλλικές φλέβες χαμηλών θερμοκρασιών. Ορυκτά με τα οποία σχετίζεται είναι ο αντιμονίτης, ο σφαλερίτης, ο βαρύτης, ο σιδηρίτης, ο κασσιτερίτης, ο αρσενοπυρίτης, ο κασσιτερίτης, ο τετραεδρίτης, ο σιδηροπυρίτης, ο χαλαζίας, ο ροδοχρωσίτης και ο πυραργυρίτης.

Απαντάται κυρίως στη Ρουμανία (Baia Sprie, όπου είναι και χαρακτηριστικό ορυκτό - type locality, TL), την Τσεχία, τη Σλοβακία, τη Γαλλία, τη Βολιβία (περιοχές Oruro και Potosi), την Αυστραλία, τον Καναδά και τις Πολιτείες Νεβάδα, Καλιφόρνια και Ουάσιγκτον των ΗΠΑ. Αναφέρεται η ύπαρξή του σε αρκετές ακόμη χώρες.

Στην Ελλάδα απαντάται στα μεταλλεία Λαυρίου (περιοχή Καμάριζα).

## Πηγές
*Handbook of Mineralogy
*Mindat.org
*Webmineral.com

## Δείτε επίσης
*Κατάλογος ορυκτών
*Κατάλογος ορυκτών των μεταλλείων Λαυρίου

## Βιβλιογραφία
*James Dwight Dana, *Manual of Mineralogy and Lithology, Containing the Elements of the Science of Minerals and Rocks*, READ BOOKS, 2008 ISBN 1443742244

Αντοριτης
Κατηγορία:Ορυκτά του αργύρου
Κατηγορία:Ορυκτά του θείου
Κατηγορία:Ορυκτά του μολύβδου
Λεόντιος Δραγουσιάρης

Ο ιερομόναχος **Λεόντιος Δραγουσιάρης** ήταν βυζαντινός βιβλιογράφος του 16ου αιώνα.

Η καταγωγή του ήταν από την Αθήνα. Έγραψε τον κώδικα που φυλάγεται στην Μονή Ιβήρων στο Άγιο Όρος με αύξοντα αριθμό 964. Ο κώδικας περιέχει τα Καλοφωνικά και αναγραμματισμό του όλου ενιαυτού, Στιχηρά κατανυκτικά, Στιχηρά καλοφωνικά, Κρατήματα εκλεκτά.

## Πηγές
* 

Κατηγορία:Έλληνες βιβλιογράφοι
Μιχαήλ Βέβλεβας

Ο **Μιχαήλ Βέβλεβας** (ή από την υπογραφή του: Ιωάννης Βέβλεβας ζλ´) ήταν ιερέας, πρωτονοτάριος Αθηνών και βυζαντινός βιβλιογράφος του 16ου αιώνα.

Η καταγωγή του ήταν από την Αθήνα. Ο γιος του  μνημονεύεται από τον Αθ. Παπαδόπουλο Κεραμέα, ο οποίος σημειώνει ότι ο Γεώργιος Βέβλεβας το έτος 1533 έπεσε από το άλογο και πέθανε στην Χαμοστέρνα. Ένας άλλος Βέβλεβας, ο Ιωάννης είναι επιγραφικά χαραγμένος στον δεύτερο κίονα της νότιας πλευράς του Θησείου, χωρίς να γνωρίζουμε ποια η σημασία ή η αιτία της επιγραφής αυτής. Η επιγραφή φέρει την χρονολογία ζλ', (7030) που ισοδυναμεί με το έτος 1522. Από το χρονικό των Αθηνών και από το επίγραμμα αυτό συμπεραίνουμε ότι το όνομα της οικογένειας ήταν Βέβλεβας και όχι Βέβλεβος. 

Ο Μιχαήλ Βέβλεβας έγραψε τον κώδικα που φυλάγεται στην βιβλιοθήκη του Άγιου Λαυρέντη στο Πήλιο με αύξοντα αριθμό 2. Περιέχει τις ιερές λειτουργίες, τάξεις χειροτονιών και διάφορες ακολουθίες. 

## Πηγές
* 

Κατηγορία:Έλληνες βιβλιογράφοι
Κατηγορία:Έλληνες κληρικοί
Αϊκινίτης

Ο **αϊκινίτης** (αγγλ. aikinite) είναι θειούχο ορυκτό του μολύβδου, του χαλκού και του αντιμονίου. 
## Περιγραφή και χαρακτηριστικά
Το όνομα τού αποδόθηκε προς τιμήν του Δρα Άρθουρ Άικιν (Dr. Arthur Aikin, 1773–1854), Άγγλου χημικού και ορυκτολόγου, ενός από τους ιδρυτές και επί μακρό χρονικό διάστημα γραμματέως της Γεωλογικής Εταιρείας του Λονδίνου (Geological Society of London).

Είναι ασύνηθες ορυκτό και ανευρίσκεται σε υδροθερμικές πολυμεταλλικές φλέβες. Ορυκτά με τα οποία σχετίζεται είναι ο γαληνίτης, ο βισμουθινίτης, ο εναργίτης, ο σιδηροπυρίτης, ο τενναντίτης, ο χαλκοπυρίτης, ο αυτοφυής χρυσός και ο χαλαζίας.

Απαντάται σε πολλές τοποθεσίες του πλανήτη, αλλά συνήθως σε μικρές και μη εκμεταλλεύσιμες ποσότητες. Σημαντικές εμφανίσεις του είναι στο Μπερεσόβσκ και στο Γιεκατερίνμπουργκ της Ρωσίας, (μέσα Ουράλια όρη, όπου και αποτελεί χαρακτηριστικό ορυκτό - type locality, TL),, στη περιοχή Djida της Σιβηρίας, στη Σλοβακία, στη Γαλλία  (περιοχή Iseres), στο Guerrero του Μεξικού και στις Πολιτείες Κολοράντο, Γιούτα και Βιρτζίνια των ΗΠΑ.

Στην Ελλάδα απαντάται στα μεταλλεία Λαυρίου (περιοχή Καμάριζα).

## Πηγές
*Handbook of Mineralogy
*Mindat.org
*Webmineral.com

## Δείτε επίσης
*Κατάλογος ορυκτών
*Κατάλογος ορυκτών των μεταλλείων Λαυρίου

## Βιβλιογραφία
*James Dwight Dana, *Manual of Mineralogy and Lithology, Containing the Elements of the Science of Minerals and Rocks*, READ BOOKS, 2008 ISBN 1443742244
* Frederick H. Pough, Roger Tory Peterson, Jeffrey (PHT) Scovil, *A Field Guide to Rocks and Minerals*, Houghton Mifflin Harcourt, 1988 ISBN 039591096X

## Σημειώσεις


Αικινιτης
Κατηγορία:Ορυκτά του χαλκού
Κατηγορία:Ορυκτά του θείου
Κατηγορία:Ορυκτά του αντιμονίου
Αθανάσιος Καπετάνος

Ο ιερομόναχος **Αθανάσιος Καπετάνος** ήταν βυζαντινός βιβλιογράφος του 19ου αιώνα.

Η καταγωγή του ήταν από την Αθήνα, γεννήθηκε όμως στην Θεσσαλονίκη. Έγραψε τον κώδικα που φυλάγεται στην μονή των Ιβήρων στο Άγιο Όρος με τον αύξοντα αριθμό 1263. Ο κώδικας περιέχει Κρατήματα διαφόρων μελοποιών της εκκλησιαστικής μουσικής.

## Πηγές
* 

Κατηγορία:Έλληνες βιβλιογράφοι